CELEX: 52021DP0444
Language: lt
Date: 1636588800000
Title: 2021 m. lapkričio 11 d. Europos Parlamento sprendimas dėl prašymo atšaukti Haraldo Vilimsky (Harald Vilimsky) imunitetą (2021/2073(IMM))

2022 5 20   
               
               
                  LT
               
               
                  Europos Sąjungos oficialusis leidinys
               
               
                  C 205/55
               
            
         P9_TA(2021)0444
         Prašymas atšaukti Haraldo Vilimsky (Harald Vilimsky) imunitetą
         2021 m. lapkričio 11 d. Europos Parlamento sprendimas dėl prašymo atšaukti Haraldo Vilimsky (Harald Vilimsky) imunitetą (2021/2073(IMM))
         (2022/C 205/07)
         
            Europos Parlamentas,
         
                     —
                  
                  
                     atsižvelgdamas į Austrijos nuolatinės atstovybės ES vadovo 2021 m. gegužės 7 d. perduotą Vienos prokuratūros prašymą atšaukti Haraldo Vilimsky imunitetą, kuris susijęs su baudžiamąja byla ir buvo paskelbtas 2021 m. gegužės 20 d. plenariniame posėdyje,
                  
               
                     —
                  
                  
                     išklausęs Haraldo Vilimsky paaiškinimų, kaip nurodyta Darbo tvarkos taisyklių 9 straipsnio 6 dalyje,
                  
               
                     —
                  
                  
                     atsižvelgdamas į Protokolo Nr. 7 dėl Europos Sąjungos privilegijų ir imunitetų 8 ir 9 straipsnius ir į 1976 m. rugsėjo 20 d. Akto dėl Europos Parlamento narių rinkimų remiantis tiesiogine visuotine rinkimų teise 6 straipsnio 2 dalį,
                  
               
                     —
                  
                  
                     atsižvelgdamas į Europos Sąjungos Teisingumo Teismo 2008 m. spalio 21 d., 2010 m. kovo 19 d., 2011 m. rugsėjo 6 d., 2013 m. sausio 17 d. ir 2019 m. gruodžio 19 d. sprendimus (1),
                  
               
                     —
                  
                  
                     atsižvelgdamas į Austrijos Konstitucijos 57 straipsnio 2 ir 3 dalis,
                  
               
                     —
                  
                  
                     atsižvelgdamas į Darbo tvarkos taisyklių 5 straipsnio 2 dalį, 6 straipsnio 1 dalį ir 9 straipsnį,
                  
               
                     —
                  
                  
                     atsižvelgdamas į Teisės reikalų komiteto pranešimą (A9-0303/2021),
                  
               
                     A.
                  
                  
                     kadangi Vienos prokuratūra paprašė atšaukti Europos Parlamento nario Haraldo Vilimsky imunitetą, kad būtų galima pradėti baudžiamąjį persekiojimą, susijusį su turto iššvaistymu pagal Austrijos baudžiamojo kodekso 153 straipsnio 1 dalį ir 3 dalyje nurodytą pirmą atvejį, dalyvavimu nusikalstamoje veikloje pasisavinant lėšas pagal Austrijos baudžiamojo kodekso 12 straipsnyje nurodytą antrą alternatyvą ir 133 straipsnio 1 dalį ir 2 dalyje nurodytą pirmą atvejį ir finansinės paramos lėšų nukreipimu kitur pagal Austrijos baudžiamojo kodekso 153b straipsnio 1, 2 ir 3 dalis;
                  
               
                     B.
                  
                  
                     kadangi nuo 2006 m. spalio 27 d. iki 2019 m. spalio 23 d. Harald Vilimsky buvo Austrijos laisvės partijos (FPÖ) frakcijos Nacionalinėje Asamblėjoje finansų pareigūnas; kadangi jis buvo išrinktas į Europos Parlamentą per 2019 m. gegužės mėn. įvykusius Europos Parlamento rinkimus;
                  
               
                     C.
                  
                  
                     kadangi įtariama, kad nuo 2011 m. spalio 1 d. iki 2019 m. rugpjūčio 13 d. Harald Vilimsky piktnaudžiavo savo įgaliojimais naudodamasis banko sąskaitomis, kurios priklauso FPÖ parlamentinei frakcijai Austrijos Nacionalinėje Asamblėjoje, t. y. suorganizavo, kad reguliariai pervedant lėšas iš FPÖ Nacionalinės Asamblėjos frakcijos sąskaitos būtų apmokamos sąskaitos už trečiosios šalies visiškai privačiais tikslais naudojamas mobiliojo ryšio paslaugas ir FPÖ frakcija Nacionalinėje Asamblėjoje dėl to patyrė finansinių nuostolių;
                  
               
                     D.
                  
                  
                     kadangi įtariama, kad FPÖ frakcijai Nacionalinėje asamblėjoje skirtas lėšas jis panaudojo siekdamas tikslų, kurie nepatenka į 1985 m. Austrijos parlamentinių frakcijų finansavimo įstatymo (KlubFG) 1 skirsnio taikymo sritį, ir kadangi įtariama, kad jis tai darė visiškai suprasdamas, kad apmokamos paslaugos nesusijusios su partija;
                  
               
                     E.
                  
                  
                     kadangi įtariama nusikalstama veika nėra susijusi su Europos Parlamento nariui einant pareigas pareikšta nuomone ar balsavimu, kaip numatyta Protokolo Nr. 7 dėl Europos Sąjungos privilegijų ir imunitetų 8 straipsnyje;
                  
               
                     F.
                  
                  
                     kadangi Protokolo Nr. 7 dėl Europos Sąjungos privilegijų ir imunitetų 9 straipsnyje nustatyta, kad Europos Parlamento nariai savo valstybės teritorijoje naudojasi imunitetais, kurie suteikiami tos valstybės parlamento nariams;
                  
               
                     G.
                  
                  
                     kadangi Austrijos Konstitucijos 57 straipsnio 2 ir 3 dalyse nustatyta:
                     
                        „2.   Nacionalinės Tarybos nariai už nusikalstamą veiką, išskyrus atvejus, kai užklumpami darantys nusikaltimą, gali būti suimami tik gavus Nacionalinės Tarybos sutikimą. Nacionalinės Tarybos sutikimas taip pat būtinas norint atlikti kratą Nacionalinės Tarybos nario namuose.
                     
                     
                        3.   Visais kitais atvejais kompetentinga įstaiga už nusikalstamą veiką gali Nacionalinės Tarybos narius traukti atsakomybėn be Nacionalinės Tarybos sutikimo, jei ši veika akivaizdžiai nėra susijusi su atitinkamo nario politine veikla. Tačiau kompetentinga įstaiga turi pateikti Nacionalinei Tarybai prašymą priimti sprendimą, ar atitinkama veika susijusi su politine veikla, jei to reikalauja atitinkamas Nacionalinės Tarybos narys arba trečdalis šiuos klausimus nagrinėjančio nuolatinio komiteto narių. Jei pateiktas toks reikalavimas, atitinkama įstaiga nedelsdama turi sustabdyti arba nutraukti bet kokius baudžiamojo persekiojimo veiksmus.“;
                     
                  
               
                     H.
                  
                  
                     kadangi, pirma, Parlamentas negali būti prilyginamas teismui ir, antra, vykstant imuniteto atšaukimo procedūrai Parlamento narys negali būti laikomas „kaltinamuoju“ (2);
                  
               
                     I.
                  
                  
                     kadangi Parlamento nario imuniteto paskirtis – apsaugoti Parlamentą ir jo narius nuo teismo procesų, inicijuojamų dėl veiksmų, kurie atliekami vykdant savo parlamentines pareigas ir yra neatskiriami nuo tų pareigų;
                  
               
                     J.
                  
                  
                     kadangi šiuo atveju Parlamentas nerado fumus persecutionis įrodymų, t. y. faktinių elementų, liudijančių, jog teismo procesą ketinama inicijuoti siekiant pakenkti Parlamento nario ir, savo ruožtu, Europos Parlamento politinei veiklai;
                  
               
            1.   
            
               nusprendžia atšaukti Haraldo Vilimsky imunitetą;
            
         
         
            2.   
            
               paveda Pirmininkui nedelsiant perduoti šį sprendimą ir atsakingo komiteto pranešimą kompetentingai Austrijos Respublikos institucijai ir Haraldui Vilimsky.
            
         
         
            (1)  2008 m. spalio 21 d. Teisingumo Teismo sprendimas Marra / De Gregorio ir Clemente, C-200/07 ir C-201/07, EU:C:2008:579; 2010 m. kovo 19 d. Bendrojo Teismo sprendimas Gollnisch / Parlamentas, T-42/06, EU:T:2010:102; 2011 m. rugsėjo 6 d. Teisingumo Teismo sprendimas Patriciello, C-163/10, EU:C:2011:543; 2013 m. sausio 17 d. Bendrojo Teismo sprendimas Gollnisch / Parlamentas, T-346/11 ir T-347/11, EU:T:2013:23. 2019 m. gruodžio 19 d. Teisingumo Teismo sprendimas Junqueras Vies, C-502/19, EU:C:2019:1115.
         
            (2)  2019 m. balandžio 30 d. Bendrojo Teismo sprendimas Briois / Parlamentas, T-214/18, EU:T:2019:266.